《病目》
宋代·李复

昔年勤细书，广博求多益。
谓经手一抄，可胜读数百。
矻矻三十年，尝废寝与食。
磨墨见砚穿，败笔如丘积。
高编连大轴，不知几万亿。
当时气血盛，未觉损目力。
今年四十六，百病乘其隙。
双瞳旧劳甚，凝血聚成脉。
虚炎更上攻，常若包芒棘。
远视但靃靃，浮空乱花黑。
少功跂前修，鑽仰极窥测。
志欲继绝学，九万希鹏翼。
求于形器外，脱然有所得。
上友千古魂，神遇展良觌。
年来老且病，筋骸当少息。
六物已熬成，昏气须清涤。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。